# Tribunal

* Aquest article tracta sobre l'entitat jurídica. Vegeu-ne altres significats a «Tribunal (arquitectura)».
Un tribunal (paraula derivada del llatí tribunalis: "dels tribuns") és, en l'àmbit del Dret, un òrgan col·legiat, format per diverses persones, generalment magistrats, encarregades de dirimir i impartir justícia. Vinculat a un organisme, sovint una institució governamental, amb autoritat per a dirimir en disputes legals i dispensar justícia ja sigui civil, criminal o administrativa d'acord amb les lleis i amb l'eficàcia de la cosa jutjada.
Determinats tribunals d'alguns països o territoris reben el nom de cort. Cada tribunal està compost per un o més jutges encarregats de jutjar els litigis. Quan el tribunal es tracta d'un òrgan unipersonal, és a dir, d'un únic jutge, s'acostuma a reservar el nom jutjat.
No tots els tribunals són organismes públics i judicials, hi ha també tribunals religiosos, com són els tribunals eclesiàstics de les diòcesis catòliques, i tribunals privats com són els tribunals arbitrals per a certes activitats econòmiques o esportives.
Un cas especial són els consells de Guerra on no s'apliquen les lleis civils sinó les normes militars.
A l'Antic Règim abans de l'establiment de la separació de poders hi havia òrgans públics no judicials (amb funcions essencialment administratives i legislatives) que també s'anomenaven "tribunals".

## Classificació dels tribunals

Es poden classificar segons la seva composició, naturalesa, la fase del procés en què intervenen i la seva jerarquia.

### Per matèria

D'acord amb el què es jutja en el tribunal, poden ser:
* Tribunal civil: tracta afers o controvèrsies de l'àmbit privat entre individus, empreses o institucions.
* Tribunal penal: tracta casos de persones acusades de cometre crims, decidint la seva innocència o culpabilitat.
* Tribunal general: pot tractar casos d'ambdues matèries, tant civils com penals.

### Per composició

No es classifiquen segons els jutges que en formen part sinó pels jutges que efectivament jutgen:
* Tribunal unipersonal: amb un únic jutge.
* Tribunal col·lectiu o col·legial: hi intervenen dos o més jutges.

### Per naturalesa

Poden ser:
* Tribunal ordinari: és aquell que coneix totes les causes llevat d'excepcions legals.
* Tribunal especial: establert per jutjar determinades persones o causes.
* Tribunal arbitral: constituït per un jutge arbitral o sigui una persona que no és magistrat judicial.

### Per fase de procés

Poden ser:
* Tribunal d'instrucció: intervé en les fases preparatòries generalment d'investigació criminal.
* Tribunal sentenciador: és el tribunal que rep la instrucció del procés del tribunal d'instrucció i n'ha de dictar la sentència.

### Per jerarquia

Poden ser:
* Tribunal inferior o de primera instància: és aquell que jutja en una instància inferior i la seva decisió es pot recórrer;
* Tribunal superior o d'apel·lació: és aquell que jutja en segona instància i instància superior, al qual es pot apel·lar la sentència d'un inferior.

## Vegeu també

* Tribunal de les Aigües
* Consell de guerra
* Tribunal militar

## Referències

* ↑ «Tribunal». Gran Enciclopèdia Catalana. [Consulta: 3 desembre 2023].
* 1 2 «Tribunal». Diccionari Jurídic. Institut d'Estudis Catalans i Societat Catalana d'Estudis Jurídics.
* ↑ Walker, David. Oxford Companion to Law. Oxford University Press, 1980, p. 301. ISBN 019866110X.
* ↑ «Òrgans judicials». Arxivat de l'original el 2019-04-27. [Consulta: 27 abril 2019].
* 1 2 «Court structure and organization» (en anglès). Encyclopaedia Britannica. [Consulta: 4 desembre 2023].
* ↑ «Definición de tribunal — Definicion.de» (en castellà). [Consulta: 27 abril 2019].

## Enllaços externs

* US federal courts
* Courtprep Arxivat 2012-03-05 a Wayback Machine., Information about the Canadian justice process, features an interactive courtroom and witness tips.
Viccionari